สิงค์โปร์  ต้องการแรงงานภาคก่อสร้างที่มีทักษะฝีมือจากไทย
นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วยคณะ นายบุญชอบ สุทธมนัสวงษ์ ปลัดกระทรวงแรงงาน ลงพื้นที่ตรวจเยี่ยมพบปะให้กำลังใจแรงงานไทยในสิงคโปร์ ซึ่งได้พบกับนายปรีชา ชามารัตน์ มีภูมิลำเนาเป็นชาวจังหวัดเลย ทำงานเป็นครูสอนมวยไทยที่สิงคโปร์ 8 ปีแล้ว เนื่องจากเคยเป็นนักมวยอาชีพมาก่อน ประกอบกับคนสิงคโปร์ชื่นชอบการออกกำลังกายและศิลปะการต่อสู้แบบมวยไทย ทำให้อาชีพครูมวยที่นี่มีรายได้ดี เฉลี่ยเดือนละกว่า 75,000 บาท นอกจากนี้ ยังได้ลงพื้นที่ตรวจเยี่ยมสถานประกอบการ ที่บริษัท KPW Singapore Pte Ltd. รวมทั้งที่ไซส์งานก่อสร้างของบริษัท United tec construction ซึ่งเป็นสถานประกอบกิจการประเภทก่อสร้าง อาคารคอนโดมิเนียม 56 ชั้น สูงที่สุดในโลก ปัจจุบันมี 6 ไซส์งาน โดยมีแรงงานไทยทำงานอยู่จำนวน 200 คน จากการพูดคุยกับนายจ้างพบว่า ยังมีความต้องการแรงงานไทยเพิ่มอีกเป็นจำนวนมาก และที่ต้องการเร่งด่วนอยู่ในขณะนี้ประมาณ 60 คน โดยเฉพาะแรงงานภาคก่อสร้างระดับฝีมือ เนื่องจากสิงคโปร์มีโครงสร้างก่อสร้างทั้งที่พักอาศัยของรัฐ รวมถึงการปรับปรุงพื้นที่พักอาศัย โครงการงานด้านสาธารณสุข งานโครงสร้างพื้นฐานงานต่างๆ เช่น รถไฟฟ้า ตลอดจนการก่อสร้างอาคารพาณิชย์ที่เพิ่มขึ้น เนื่องจากโรงแรมและสถานที่ท่องเที่ยวอยู่ระหว่างการปรับปรุงเตรียมความพร้อมสำหรับการฟื้นฟูการท่องเที่ยวภายหลังสถานการณ์โควิด-19 เริ่มคลี่คลาย นายสุชาติ กล่าวด้วยว่า รัฐบาลนำโดยนายกรัฐมนตรี ห่วงใยแรงงานไทยทุกคนที่เดินทางมาทำงานในต่างประเทศ เพราะแต่ละคนเป็นเสาหลักของครอบครัวตั้งใจมาทำงานหาเงินส่งกลับเลี้ยงครอบครัวที่ประเทศไทย ซึ่งแต่ละปีมีรายได้ส่งกลับเพื่อพัฒนาประเทศเป็นจำนวนมาก ในส่วนของกระทรวงแรงงานได้มีสำนักงานแรงงานไทยในต่างประเทศ 12 แห่งทั่วโลก และฝ่ายแรงงาน ณ สิงคโปร์ หนึ่งในสำนักงานแรงงานไทยในต่างประเทศ ที่มีหน้าที่ช่วยแรงงานไทยดูแลผลประโยชน์ในการจ้างงาน ป้องกันการถูกเอารัดเอาเปรียบและช่วยเรียกร้องสิทธิประโยชน์ กรณีลูกจ้างไม่ได้รับความเป็นธรรม ซึ่งการเดินทางมาเยี่ยมแรงงานไทยในประเทศสิงคโปร์ครั้งนี้ เพื่อต้องการพบปะพูดคุยกับแรงงานไทยที่ต้องจากบ้านมาทำงานต่างแดน เป็นผู้เสียสละ นำรายได้ให้แก่ครอบครัวและประเทศชาติ